مارا جَل ءُ آسیگ کُتہ
۔۔۔۔۔۔۔۔۔۔۔۔۔۔۔ شریف مومن
۔۔۔۔۔۔۔۔۔۔۔۔۔۔۔۔۔۔۔۔
زندگی ھرّو منی درداں دل ءِ چو گیش کنت
شھر ءِ ابیتکیں دمکے ءَ مرگ ءِ پدا جارے مسیتّ ءَ شِنگ بیت
درچکانی سارتیں ھاجت ءِ ساہگ پتائیت مودگاں
چہ دیدگاں وھمے رُدیت بیمّانی آسیں موسم ءَ
بچکندگیں ارواہ ءِ گویاک ءَ پُلیت چہ اندر ءِ کیپانی موجیں مولماں
شانتل چہ دوراں واھگ ءِ گرانیں گم ءَ بڑّ ءَ کن اَنت
ھاکم وتی دروازگ ءِ پُشت ءَ تماشا کنت ءُ چاریت رَیت ءِ درد ءُ ازاب ءِ میتّ ءَ
بنیادم ءِ رنجانی کھریں کیامت ءَ
زوراکیں واہشتانی ارساں آس دنت دریا چراگاں ایر بارت
ھر شپ گوں گوات ءَ سیاستے بندات بیت مُرگانی بانزل پر رِچ اَنت
زیمیں دلانی آھیں پریاتاں دو بر جکسیت گیابانے زر ءِ چولانی لھڑیں دامن ءَ
ھاک ءِ شھیدانی کپن وشبوھے شِنگینیت ھزار کرنانی
پند ءِ بُرگّ ءَ
پہ شادھے زیمر چکاریں کِسّھاں پیوند کنت
ماتی ھلو ھالو چراگیں بچّی ئے سالونکی روچ ءِ ہنّیاں بانور ءِ دستاں رنگ دنت
جیڈیت گوں زرد ءِ آچشیں مارشتاں ہسکاریت مدام
برمشانی دمکاں آھوئے چمّانی آس ءِ سُجدہ ءَ شیتان ءِ دستاں رھن بیت
مونجائیں دھر ءِ زیب تن رنگانی پُلّ ءِ پاتواں تائیدّ ءُ بند ءِ کلکشیں راھاں دو رند ءَ بند کنت
جادوگرانی نیتّ ءَ پھم اِیت ءُ وِرد ءِ چِلّہ ءَ کشّ اِیت پہ نامے زندگی دروگیں بٹاکانی رِد ءَ
اِشک ءِ مُسلّہ شُشتگ ءُ سلّہ کُتگ پہ واھگے زرد ءِ زھیرانی پکیر ءِ ساہگ ءَ
دردانی تسبیہ سستگ اَنت دواھانی گْوندیں نوبت ءَ
مارا جَل ءُ آسیگ کُتہ
جُمبینتہ ارش ءَ ترانگ ءِ پاکیں زمین ارسیگ کُتہ۔